Gandia acull la XII edició de la Fira del Motor amb rècord d'espai, més de 30 marques i una aposta decidida per la mobilitat sostenible
30 abril 2025

## Gandia acull la XII edició de la Fira del Motor amb rècord d'espai, més de 30 marques i una aposta decidida per la mobilitat sostenible30 abril 2025Última actualització: 30 abril 2025

![](../gestion/img/cad6c80bf81e242086f2cd8a0d67f33251f598214ae55e181a2b13374909b04e.jpg)  
  

El cap de setmana del 9, 10 i 11 de maig, Gandia tornarà a ser l’epicentre del món de l’automoció a la Comunitat Valenciana amb la celebració de la XII edició de la Fira del Motor. Organitzada per l’Ajuntament de Gandia en col·laboració amb els principals concessionaris, l’esdeveniment arriba amb xifres rècord, novetats destacades i una clara vocació de transformació cap a la mobilitat del futur.

La regidora delegada de Comerç, **Elena Moncho**, ha explicat que “_enguany s’ha ampliat considerablement l’espai expositiu fins a superar els 20.000 metres quadrats, que s’estendran al llarg del Passeig de les Germanies, des de la rotonda de l’Institut fins al carrer Primer de Maig, incorporant també el carrer Vallier com a nova ubicació per a diversos expositors_”.

Aquesta ampliació permetrà que prop de 1.000 vehicles siguen exposats durant la fira. Hi haurà 35 cases comercials que representaran més de 30 marques de vehicles, incloent-hi 10 noves incorporacions respecte a edicions anteriors. El públic assistent podrà conéixer de primera mà vehicles de tota mena: turismes, industrials, comercials lleugers, motocicletes, cotxes d’ocasió i vehicles de quilòmetre zero. Aquesta diversitat garanteix que totes les necessitats i preferències, tant individuals com professionals, estiguen representades.

  

**Una fira per a tots els públics i butxaques**  
**María Fernández**, gerent de Peumovil, ha destacat que “_s’ha treballat intensament per a aconseguir una oferta global i competitiva, amb condicions i promocions especials només disponibles durant els dies de la fira, tant en preus com en opcions de finançament._”  
Un dels punts més forts d’aquesta edició és l’aposta decidida per la mobilitat sostenible, amb un increment notable en l’oferta de vehicles elèctrics, híbrids i híbrids endollables. **Víctor Moll**, de Moll Motor, ha remarcat que “_la Fira del Motor és una plataforma perfecta per a donar a conéixer els avanços en electrificació, i enguany el públic trobarà una àmplia gamma de vehicles sostenibles, més assequibles gràcies a la baixada de preus i a les ajudes públiques._”  
A més, Moll ha subratllat que s’està treballant conjuntament amb l’Ajuntament per continuar millorant la xarxa de punts de recàrrega a Gandia i la comarca, donant així resposta a les noves demandes del mercat.

**Les motos també guanyen protagonisme**L’oferta de la Fira del Motor no es limita només als vehicles de quatre rodes. El delegat de motos, **Jordi Barón**, ha anunciat la presència de sis estands especialitzats ubicats a la plaça de l’Ajuntament, amb una vintena de marques representades, moltes d’elles també enfocades a la mobilitat elèctrica. “_El món de la moto és clau per a la mobilitat urbana, i enguany volem que tinga una visibilitat destacada dins de la fira”_, ha afegit.

**Impacte econòmic i dinamització comercial**  
Moncho també ha destacat que la Fira del Motor no sols és un gran aparador per al sector, sinó també un motor econòmic i comercial per a la ciutat. L’any passat, l’esdeveniment va atraure milers de visitants i es van tancar centenars d’operacions de compra. Es preveu que aquesta edició supere aquestes xifres, generant un important impacte en la restauració, l’hostaleria i el comerç local.

[Twittear](https://twitter.com/share)